Arne Brimi stolt av dronning Sonjas blinkskudd
Etter flere års opphold var det søndag kveld gjensyn med tv-suksessen fra 2000-tallet. Første gjest var dronning Sonja. – Etter 25 år synes jeg det var på tide at de inviterte med en kvinne, sier dronning Sonja til VG. – Jeg synes det var hyggelig å være med og få vise frem et av Norges vakreste fjellområder. TV 2 bekrefter at det er første gang at «Gutta på tur» har kvinnelig hovedgjest.– Å få tilbringe tre dager med dronning Sonja var veldig stas. Vi har en fenomenal dronning. Tenk at hun er 80 år, sier Arne Brimi til VG. Han og dronningen tilbrakte mye tid sammen under innspilling, og delte mange historier og meninger om mat. – Hun er veldig kunnskapsrik og interessert. Jeg er så glad for at vi har en dronning som er engasjert i mat og grytene mine, sier Brimi.I programmet tar en begeistret dronning Sonja bilder av kokken når han på kjent vis tilbereder fisk over åpent bål, i praktfulle omgivelser på kanten av et stup. VG har via TV 2 og Slottet fått tillatelse til å gjengi det private bildet. – Jeg tar et bilde av deg, sier dronningen. – Ja, gjør det, svarer kokken. Brimi utdyper til VG at retten besto i ørret fra Hardanger, festet til trefjøl og lagt i kjele med kokende vann. Lest denne? Arne Hjeltnes fikk lappen tilbake – Jeg tror dronningen også var begeistret for bakgrunnen, selveste Sørfjorden. Bildet viser hvor hyggelig vi hadde det - og det er jo en kjent sak at hun er en ivrig fotograf. Jeg er stolt av at hun tok bilde men mest stolt at hun var så interessert i grytene mine, sier han beskjedent. – Hva er største forskjellen på programmet nå og for 15 år siden? – Denne gangen har vi med droner og mer moderne utstyr. Det ble tatt fantastiske naturbilder, sier han. Når Arne Brimi, Arne Hjeltnes, Bjørn Dæhlie og Vegard Ulvang nå er tilbake på skjermen som «Gutta på tur», er det egentlig bare syv år siden sist. Den gangen ble det laget et enkeltstående program med Hans Majestet Kong Harald som turfølge på fisketur ved elva Vefsna i Nordland. Det egentlige punktumet ble satt for 15 år siden etter at flere av programlederne havnet på kant med TV2.
Dronning Sonjas (80) private bilder fra «Gutta på tur» viser hvor hyggelig vi hadde det, sier kokken Arne Brimi (59).